### Beslutning

Tilbagesendes Magistratsafdelingen for Børn og Unge og Magistratsafdelingen for Kultur og Borgerservice med bemærkning, at byrådet i sit møde den 2. december 2021 har vedtaget Magistratens indstilling i overensstemmelse med erklæring fra Børn og Unge-udvalget af 24. november 2021.

Der gives anlægsbevilling til ny skole og fritidsfaciliteter samt kunstgræsbane i Nye.

### Resumé

Byrådet vedtog den 17. december 2017 igangsætningen af projekteringen af en ny skole i Nye samt 12 dagtilbudsgrupper.

Ud fra en målsætning om et samlet indbyggertal på 15.000 indbyggere vil det samlede langsigtede skolebehov i Nye være seks spor. Da målsætningen realiseres over en årrække, planlægges det i etape 1 at bygge en fuldt udbygget tresporet skole med tilhørende idrætsfaciliteter og efterfølgende mulighed for udbygning til en firesporet skole. Derudover planlægges udvidelsesmuligheder for etablering af et 12-gruppers dagtilbud samt idrætshal nr. to. Børn- og Unge er aktuelt ved at opføre 12 dagtilbudsgrupper på [adresse] i Nye.

Børn og Unge arbejder intensivt med klimahensyn i projektet. Byrådet besluttede i 2017, at skolen skulle projekteres efter de nye 2020 energirammekrav. Men Børn og Unge ønsker at gå videre end det og projektere byggeriet efter en ny bæredygtighedsklasse.

Udgifterne til skole og fritidsfaciliteterne samt kunstgræsbane i Nye forventes at udgøre 292,5 mio. kr. Heraf er 8,5 mio. kr. allerede frigivet til forprojektering. Parallelt med etableringen af skolen etableres 2½ græsfodboldbaner i forbindelse med skole og øvrige idrætsfaciliteter.

### Indstilling

Det indstilles:

At 1) der gives anlægsbevilling til Børn og Unge på 253,4 mio. kr. til ny tresporet skole i Nye, som forberedes til et fjerde spor og en 12-gruppers daginstitution, finansieret som forudsat i ressourceafsnittet.

At 2) der gives anlægsbevilling til Børn og Unge på 30,6 mio. kr. til etablering af idræts- og foreningsfaciliteter og kunstgræsbane integreret i skoleprojektet, finansieret som forudsat i ressourceafsnittet.

At 3) at anlægsbevillingerne frigives med fordelingen 10,2 mio. kr. i 2022, 74,1 mio. kr. i 2023, 119,9 mio. kr. i 2024 og 79,8 mio. kr. i 2025.

At 4) to procent af den samlede anlægssum anvendes til intern projektledelse.

At 5) at der gives projekteringsbevilling på 1 mio. kr. i 2022 til projektering samt lokalplanlægning af græsfodboldbaner, der finansieres som forudsat i ressourceafsnittet. Derudover reserveres yderligere 5,4 mio. kr. til etablering af græsfodboldbaner i forbindelse med skole og idrætsanlæg, som udmøntes senere i separat anlægsindstilling.

At 6) den oprindelige beslutning omkring, hvilke årgange der skal begynde på Nye skole ændres, så der dels gives adgang til alle ti klassetrin ved skolens åbning, og dels gives adgang til, at elever fra Nye skoledistrikt, der allerede er startet på [adresse], kan vælge at skifte til Nye Skole.

### Sagens forløb

20-10-2021 Borgmesterens Afdeling påtegning
Fremsendes til Magistraten. Borgmesterens Afdeling har ingen bemærkninger til indstillingen.
 25-10-2021 Magistraten

Fremsendes til [adresse] med bemærkning, at Magistraten i mødet den 25. oktober 2021 anbefaler, at byrådet tiltræder Magistratsafdelingen for Kultur og Borgerservices og Magistratsafdelingen for Børn og Unges indstilling af 5. oktober 2021.

Odeline Thorsen var forhindret i at deltage i sagens behandling.

 10-11-2021 [adresse]
Fremsendes til Børn og Unge-udvalget til behandling i henhold til beslutning i byrådets møde den 10. november 2021.
 24-11-2021 Børn og Unge-udvalget
Michelle Winther, Mik Jørgensen, Jytte Frandsen, Oliver Christoffersen, Xenia Steffensen samt Alberte Krogh Ulla Ravn kunne tiltræde indstillingen.

Paula Skov tog forbehold.

 [adresse] Aarhus Byråd
Tilbagesendes Magistratsafdelingen for Børn og Unge og Magistratsafdelingen for Kultur og Borgerservice med bemærkning, at byrådet i sit møde den 2. december 2021 har vedtaget Magistratens indstilling i overensstemmelse med erklæring fra Børn og Unge-udvalget af 24. november 2021.